পোস্তায় চুরির অভিযোগে গ্রেফতার টেলিভিশন অভিনেত্রী রূপা দত্ত

কলকাতা: পোস্তায় (Posta) চুরির ঘটনায় গ্রেফতার হলেন টেলিভিশন অভিনেত্রী রূপা দত্ত (Actress Rupa Dutta)। বৃহস্পতিবার রাতে বড়বাজার নন্দরাম মার্কেটের কাছে তাঁকে আটক করে কলকাতা পুলিশের (Kolkata Police) গোয়েন্দা বিভাগ।

পুলিশ সূত্রে জানা গিয়েছে, গত ১৫ অক্টোবর পোস্তা থানার অন্তর্গত আদি বাঁশতলা লেনে কেনাকাটার সময় এক মহিলার ব্যাগ থেকে প্রায় ২০ গ্রামের মঙ্গলসূত্র, ২১ গ্রামের সোনার চেইন, দুটি সোনার বালা ও নগদ ৪ হাজার টাকা চুরি যায়। ওই ঘটনার তদন্তে নেমে সিসিটিভি ফুটেজ ও সূত্রের তথ্যের ভিত্তিতে অভিনেত্রী রূপা দত্তের নাম উঠে আসে।

আরও পড়ুন: শুক্রবার ফল প্রকাশ উচ্চ মাধ্যমিকের, দেখা যাবে কোন ওয়েবসাইটে?

এরপর বৃহস্পতিবার রাতে অভিযান চালিয়ে তাঁকে গ্রেফতার করা হয়। পরে জিজ্ঞাসাবাদের পর তাঁর বাড়ি থেকে প্রায় ৬২.৯৫ গ্রাম সোনার গয়না উদ্ধার করে পুলিশ।

পুলিশের দাবি, এর আগেও এরকম একাধিক ঘটনায় জড়িত ছিলেন তিনি। উল্লেখ্য, ২০২২ সালে কলকাতা বইমেলায় পকেটমারির অভিযোগে গ্রেফতার করা হয়েছিল রূপা দত্তকে। অভিনেত্রীর গ্রেফতারিতে চাঞ্চল্য ছড়িয়েছে টেলিভিশন মহলে। ঘটনায় শুরু হয়েছে জোর আলোচনা।